Lahko smo ponosni na slovenske letalce

Lani je ljudem v nesreči pomagalo 8100 vojakov
Ob prazniku slovenskega vojaškega letalstva so v Vojašnici Jerneja Molana v Cerkljah ob Krki pripravili slovesnost s slovesnim postrojem pripadnikov in pripadnic 15. polka vojaškega letalstva, na kateri je bil slavnostni govornik načelnik Generalštaba Slovenske vojske generalmajor dr. Andrej Osterman.

Danes je dan slovenskega vojaškega letalstva. Tega pripadniki letalskih sil Slovenske vojske praznujejo v spomin na prvi bojni polet, ko sta pilota Vilko Peternelj in Franc Zupančič, pripadnika ljubljanske letalske stotnije, 12. januarja 1919 poletela na izvidniški polet na Koroško in mitraljirala avstrijske enote. Ob prazniku so v Vojašnici Jerneja Molana v Cerkljah ob Krki pripravili slovesnost s slovesnim postrojem pripadnikov in pripadnic 15. polka vojaškega letalstva, na kateri je bil slavnostni govornik načelnik Generalštaba Slovenske vojske dr. Andrej Osterman. Ta je v svojem govoru pohvalil pripadnike letalskih enot, ki so se še posebej izkazali pri odpravljanju posledic naravnih nesreč, kjer je lani sodelovalo kar 8100 vojakov. Njihova pomoč je bila opažena celo v tujini, je poudaril Osterman in ob tem nadaljeval, da so pripadniki 15. polka bili nepogrešljivi tudi pri pomoči na nedostopnih območjih: »Delo vaše posadke na Kosovu je med decembrskim obiskom še posebej pohvalil poveljnik sil KFOR. S posnetkom reševanja dojenčka v Bosni in Hercegovini pa ste ime Slovenske vojske in njenih pilotov prenesli v svetovne medije in si po izboru ene izmed spletnih strani uvrstili med posnetke z najmočnejšim sporočilom leta 2014.«
V 15. Polku vojaškega letalstva je zdaj 619 pripadnikov. Njihovo število se bo v bodoče še povečevalo, morali pa bi razmišljati tudi o obnovi letalskih sil, pravi Bojan Brecelj, poveljnik 15. Polka vojaškega letalstva, ki o tem glasno razmišlja: »Spremenili smo procese delovanja, tako da smo zagotovili dosti večje število ur za letenje, povečali pa smo tudi nalet. Je pa na žalost tako, da tehnika postaje vse starejša, zato je potrebno več pregledov in več dela. Samo srečni smo lahko, da so naši pripadniki v enoti izredno profesionalni in pa strokovno usposobljeni.«
Ob današnjem prazniku so najbolj zaslužnim podelili priznanja, tako je poveljnik 15. polka Bojan Brecelj podelil letalski znak štirim mladim pilotom, ki so uspešno zaključili usposabljanje v Letalski šoli Slovenske vojske - Maticu Gombocu, Luki Štrusu, Anžetu Derlinku in Jerneju Ramovšu. Podeljene so bile tudi bronaste medalje, ki so jih prejeli: Vesna Končina, Miran Macedoni, Janez Plevnik, Rudolf Rot, Benjamin Škrinjar, Radovan Virijant in Matija Zupančič, bronasto plaketo pa so izročili Zdenku Uzelacu, vadbenemu centru Gotenica in 16. centru za nadzor in kontrolo zračnega prostora. Pohvalo poveljnika Breclja pa sta prejela Ivan Arh in Gregor Virant, zahvalo poveljnika Breclja pa Ivanka Juršič, Andrej Šijanec in Branko Urbanč. Prizorišče slovesnosti so preletela tudi dve vojaški letali madžarske vojske, ki so bila v teh dneh na urjenju pri nas in eno slovensko.

